Oktoober 2011

**Oktoober 2011**, kroonika

2011. aasta oktoober algas laupäeval ja lõppes 31 ööpäeva pärast esmaspäeval.

## [[1. oktoober]]

* Ameerika Ühendriikides Vabariikliku Partei presidendikandidaadiks pürgiv Texase kuberner Rick Perry teatas, et oleks presidendina valmis kaaluma Ühendriikide armee kasutamist Mehhiko territooriumil toimuvates narkomaffia vastastes operatsioonides.
* Ameerika Ühendriikides New Yorgi linnas vahistati üle 700 inimese, kes avaldasid meelt suurfirmade mõju vastu poliitikas. Meeleavaldajad vahistati, sest nad takistasid liiklust Brooklyni sillal.
* Belgias Antwerpenis lõppesid 21. septembril alanud Eesti kultuuripäevad.
* Bulgaaria pealinnas Sofias toimus 2000 osavõtjaga meeleavaldus, kus avaldati meelt korruptsiooni ja organiseeritud kuritegevuse vastu. Meeleavalduse muutis eriti skandaalseks asjaolu, et meeleavaldajad seostasid neid nähtusi mustlastega.
* Hollandi piirilinnas Maastrichtis hakkas kehtima kergete narkootikumide müügikeeld turistidele. Linnavõimud põhjendasid oma otsust sellega, et narkoturistid rikuvad avalikku korda ja põhjustavad linnas liiklusummikuid.
* Jeemeni lõunaosas Zinjibāris pommitas õhujõudude hävituslennuk eksikombel mässuliste asemel oma tugipunkti. Hukkus vähemalt 30 sõdurit.
* Keenia põhjaosas Manda saare kuurordis röövisid Somaaliast pärit relvastatud isikud 66-aastase prantsuse naisinvaliidi ja toimetasid ta koos endaga Somaaliasse.
* Nigeeria põhjaosas Zamfara osariigis Nigeri piiri lähedal asuvas Lingyado külas tapsid kümned matšeetedega relvastatud ründajad vähemalt 19 inimest ja süütasid elamuid.
* San Marinos astusid ametisse kaptenregendid Gabriele Gatti ja Matteo Fiorini.
* Seišellidel lõppesid 29. septembril alanud parlamendivalimised. Valitsev Rahvapartei kogus 88,9% valijate toetuse ja sai 31-liikmelises parlamendis ainuesindatuse. Valimisaktiivsus oli 74,3%, rikutud oli valimiskomisjoni andmetel 31,9% häältest.
* Tuneesias algas parlamendivalimiste kampaania.
* Eesti Riigikogu esimees Ene Ergma alustas 8. oktoobrini kestvat ametlikku visiiti Jaapanis.
* Eesti Muusikanõukogu andis üle aastapreemiad. Heliloomingupreemia sai René Eespere, interpretatsioonipreemia Tõnu Naissoo ja preemia muusikaelu jaoks olulise ja väljapaistva tegevuse eest Ants Saluraid.
* Eestis Viljandi lähistel Holstre-Nõmme krossirajal toimus heategevuslik motokross "Tanel Leok ja sõbrad". Üritusel osales ka sotsiaalminister Hanno Pevkur.

## [[2. oktoober]]

* Suurbritannias Manchesteris osales umbes 35 000 inimest ametiühingute korraldatud valitsuse kärpekavade vastasel meeleavaldusel.
* Taani kuninganna Margrethe II tegi sotsiaaldemokraatide liidrile Helle Thorning-Schmidtile ettepaneku moodustada valitsus. 
* Eestis Tallinnas algas investeerimismess Rahakompass.

## [[3. oktoober]]

* Kanadas Prints Edwardi saare provintsis ja Loodealadel toimusid kohaliku parlamendi valimised. Prints Edwardi saarel saavutas absoluutse enamuse Kanada Liberaalne Partei, Loodealadel läksid kõik parlamendikohad sõltumatutele kandidaatidele.
* Liibüa kodusõda: Liibüa Rahvusliku Üleminekunõukogu väed alustasid pärast kahepäevast relvarahu uut pealetungi diktaator Mu‘ammar al-Qadhdhāfī pooldajate valduses olevale Surti sadamalinnale.
* Luksemburgis algas Euroopa Liidu ja euroala rahandusministrite kahepäevane nõupidamine, kus osales ka Eesti rahandusminister Jürgen Ligi.
* Prantsuse-Belgia panganduskontserni Dexia aktsiad läksid suurde langusse kui sai teatavaks, et pank on Euroopa riigivõlakriisi tõttu sattunud taas pankrotiohtu. Pärast panga päästmist 2008. aasta majanduskriisi ajal on selle suuromanikeks olnud Belgia, Luksemburgi ja Prantsusmaa valitsused. 
* Rootsi Kuninglik Meditsiiniinstituut kuulutas Nobeli füsioloogia- või meditsiiniauhinna saajateks Bruce Beutleri (USA), Jules Hoffmanni (Luksemburg) ja Ralph Steinmani (Kanada) inimese immuunsüsteemi uurimise eest.
* Suurbritannias algas kohtuprotsess Venemaa ärimehe Roman Abramovitši üle, keda tema konkurent Boriss Berezovski süüdistab surve avaldamises naftakompanii Sibneft aktsiate müümiseks alla omahinna.
* Taanis astus ametisse Helle Thorning-Schmidti koalitsioonivalitsus, kuhu kuuluvad lisaks sotsiaaldemokraatidele Sotsialistlik Rahvapartei ja Venstre.
* Tuvalu kuulutas joogivee varude nappuse tõttu välja erakorralise olukorra. Punase Risti teadetel lõppevad mitmetel saartel ja pealinna Funafuti piirkonnas veevarud juba 4. oktoobril. Uus-Meremaa õhuväed alustasid lende saareriiki puhta joogivee toimetamiseks.
* Eestis Tallinnas avati Lääne-Tallinna Keskhaigla Pelgulinna sünnitusmaja VI korrus. Uue korruse avamisel osales ka Riigikogu aseesimees Laine Randjärv.

## [[4. oktoober]]

* XIV dalai-laama Tenzin Gyatso tühistas oma visiidi Lõuna-Aafrika Vabariiki, sest talle ei väljastatud riigi külastamiseks viisat.
* Haiti senat kinnitas peaministriks Garry Conille'i.
* Indias ametlikul visiidil viibinud Afganistani president Ḩāmid Karzay allkirjastas kohtumisel India peaministri Manmohan Singhiga kahe riigi vahelise strateegilise partnerluse lepingu.
* Lõuna-Korea teatas, et loobub 4,7 miljoni USA dollari suuruse abi pakkumisest Põhja-Korea üleujutustes kannatanud piirkondadele, sest ei saanud Põhja-Korea valitsuselt oma abipakkumisele mingit vastust.
* Lõuna-Osseetia kehtestas seoses eelseisvate presidendivalimistega riiki sissesõidu piirangud välisriikide kodanikele.
* Lätis jõustus valitsuse ja eraaktsionäride kokkulepe, mille kohaselt lahkus ametist rahvusliku lennufirma AirBaltic president ja tegevjuht Bertolt Flick.
* Peruu politsei teatas, et vabastas kolm päeva kestnud operatsiooni käigus Amazonase piirkonnas 300 seksiorjusse müüdud naist
* Rootsi Kuninglik Teaduste Akadeemia kuulutas välja Nobeli füüsikaauhinna laureaadid. Auhinna said Saul Perlmutter (USA), Brian Schmidt (Austraalia) ja Adam Riess (USA) universumi paisumise kiirenemise avastamise eest.
* Somaalia pealinnas Muqdishos valitsushoonete kompleksi juures toimus võimas autopommiplahvatus, mille tulemusel hukkus vähemalt 70 ja sai vigastada vähemalt 50 inimest.
* Türgi politsei vahistas üle riigi enam kui 120 inimest, keda kahtlustatakse seotuses kurdi terroristlike rühmitustega Kurdistani Töölispartei ja *[[Koma Civakên Kurdistan]]*.
* Ukraina teavitas avalikkust energiakokkuleppe sõlmimisest Aserbaidžaaniga, mille kohaselt hakkab Ukraina tarbima Venemaa tarnitava maagaasi kõrval ka Aserbaidžaani gaasi, püüdes vähendada nii oma energiasõltuvust idanaabrist.
* Eestis president Toomas Hendrik Ilvese kutsel kogunenud riigikaitse nõukogu istungil teatas kaitseminister Mart Laar, et kavatseb esitada kaitseväe juhataja kandidaadiks brigaadikindral Riho Terrase.
* Eestis teatas reisifirma Fiji Travel, et ei suuda täita kohustusi klientide ees ja tühistab kõik oma reisid.

## [[5. oktoober]]

* Kreekas toimunud üldstreigis osalesid sajad tuhanded inimesed, sealhulgas koolide ja haiglate töötajad. Suuremates linnades osales kärpekavade vastastes meeleavaldustes mitukümmend tuhat inimest.
* Rootsi Kuninglik Teaduste Akadeemia kuulutas välja Nobeli keemiaauhinna saaja. Auhinna sai Iisraeli materjaliteadlane Daniel Shechtman kvaasikristallide avastamise eest.
* Soome kuuendat tuumaelektrijaama kavandav energeetikafirma Fennovoima otsustas jaama rajada Põhja-Pohjanmaale Pyhäjokisse. 
* Uus-Meremaa Põhjasaare lähedal Plenty lahes Astrolabe'i rifi juures sõitis karile Libeeria lipu all sõitev 47 230-tonnine konteinerilaev Rena. Osa laeva pardal olnud 1700 tonnist raskest kütteõlist ja ohtlikest kemikaalidest on merre lekkinud.
* Venemaa riikliku aatomienergia korporatsiooni Rosatomi juht Sergei Kirijenko teatas, et Murmanski oblastis asuvas Poljarnõje Zori tuumaelektrijaamas alustatakse 2015. aastal uue reaktori ehitamist.
* Eestis Tallinnas asutati Eesti Päikeseenergia Assotsiatsioon. 
* Tallinna linnavalitsus kinnitas Kesklinna linnaosa vanemaks Mihhail Korbi, Lasnamäe linnaosa vanemaks Olga Ivanova ja Haabersti linnaosa vanemaks Andrei Novikovi.

## [[6. oktoober]]

* Rootsi Akadeemia kuulutas Nobeli kirjandusauhinna saajaks rootsi luuletaja Tomas Tranströmeri. 
* Soome elektroonikafirma Elcoteq esitas Luksemburgis pankrotiavalduse.
* Eesti president Toomas Hendrik Ilves võttis vastu Ungari suursaadiku Erik Haupti ja Kosovo suursaadiku Ilir Dugolli volikirja.
* Jaapanis Ōsakas alustas tööd Eesti uus aukonsul Tashichiro Harada.
* Eestis Tallinna Ülikoolis algas kahepäevane kõrgharidusfoorum "Maailmale avatud ülikool".

## [[7. oktoober]]

* Hiina idaosas Tianjini lähedal toimunud bussiõnnetuses hukkus vähemalt 35 inimest ja 18 sai vigastada. 
* Norra Nobeli Komitee kuulutas välja Nobeli rahuauhinna laureaadid. Auhinna said kolm naiste õiguste eest seisvat naist – Libeeria president Ellen Johnson Sirleaf, tema kaasmaalane Leymah Gbowee ja Jeemeni aktivist Tawakul Karmān.
* Norra läänerannikust 700 meetri kaugusel uppus ettevõttele Ryfylke Shipping kuuluv kaubalaev Finnøy Glimt. Kaks inimest päästeti, kolmas pardal viibinu jäi kadunuks.
* Prantsusmaa pealinnas Pariisis algas kaks kuud kestev Eesti kultuurifestival "Estonie tonique".
* Rwandas astus ametisse peaminister Pierre Damien Habumuremyi valitsus.
* Eesti Energia Kaevandused sai Keskkonnaministeeriumilt alates 2014. aastast 25 aastaks põlevkivi kaeveloa Uus-Kiviõli kaeveväljal.
* Eestis algas XIV täiskasvanud õppija nädal, mille avaüritused toimusid Rapla Vesiroosi Gümnaasiumis.
* Eesti jalgpallikoondis võitis Põhja-Iirimaal Belfastis 2012. aasta EM-i valikmängus Põhja-Iirimaa jalgpallikoondist 2:1.

## [[8. oktoober]]

* Jeemeni president ‘Alī ‘Abdullāh Sāliḩ teatas, et lahkub lähiajal ametist. 
* Šveitsis lõppesid tulemusteta Venemaa ja Gruusia kõnelused Venemaa Maailma Kaubandusorganisatsiooniga ühinemist takistavate tüliküsimuste üle.
* Eestis Tartus hotelli Dorpat konverentsisaalis tunnustas haridus- ja teadusminister Jaak Aaviksoo 31 aasta õpetajaks nimetatud pedagoogi.
* Lääne maakonnas Kullamaal avati mälestusmärk Kullamaalt pärit lennundustegelastele Alexander Liwentaalile ja Ulrich Braschele.

## [[9. oktoober]]

* Hispaaniale kuuluvaid Kanaari saari tabas 4,3-magnituudine maavärin, mille epitsenter oli saarestiku kaguosas Hierro saare lõunarannikul.
* Kamerunis toimusid presidendivalimised.
* Paraguays toimus referendum välismaal elavatele kodanikele hääleõiguse andmise üle. Hääleõiguse andmist pooldas umbes 80 protsenti hääletanutest.
* Poolas toimusid parlamendivalimised. Valimised võitis peaminister Donald Tuski juhitav Kodanikuplatvorm, kes sai 39 protsenti häältest; Jarosław Kaczyński juhitav Õigus ja Õiglus sai 30 protsenti häältest.
* Prantsusmaa Sotsialistliku Partei presidendikandidaadi valimiste esimeses voorus said enim hääli François Hollande (39%) ja Martine Aubry (31%), kelle vahel tehakse valik 16. oktoobril toimuvas teises voorus.
* Saksamaa vormelisõitja Sebastian Vettel kindlustas endale 2011. aasta Vormel 1 hooaja meistritiitli.

## [[10. oktoober]]

* Prantsusmaa ja Belgia valitsused jõudsid kokkuleppele pankrotiohus suurpanga Dexia tükeldamises ja osalises riigistamises.
* Rootsi Riigipank kuulutas välja Nobeli majandusauhinna laureaadid. Auhinna said Ameerika Ühendriikide majandusteadlased Thomas Sargent ja Christopher Sims.
* Eesti president Toomas Hendrik Ilves vannutati ametisse teiseks ametiajaks.

## [[11. oktoober]]

* Birma ametiisikud teatasid, et president Thein Sein andis amnestia 6359 vangile. 
* Kanada Newfoundlandi ja Labradori provintsis toimusid parlamendivalimised. Valimised võitis absoluutse häälteenamusega (56,1%) Progressiivne Konservatiivne Partei, võttes provintsi parlamendi 48 kohast 37.
* Kanada Yukoni föderaalterritooriumil toimusid parlamendivalimised. Valimised võitis Yukoni Partei, pälvides 40,5% valijate toetuse ja saades 19-kohalises parlamendis 11 kohta.
* Libeerias toimusid presidendi- ja parlamendivalimised.
* Mani saare parlament valis häältega 29:3 sõltkonna uueks peaministriks Allan Belli.
* Slovakkia parlament hääletas Euroopa Finantsstabiilsuse Fondi lisagarantiide vastu ja avaldas sellega ühtlasi umbusaldust Iveta Radičová valitsusele.
* Ukraina Kiievi Petšerski rajooni kohus mõistis endise peaministri Julija Tõmošenko süüdi ametivolituste ületamises seoses 2009. aastal Venemaaga sõlmitud maagaasilepinguga ning määras talle seitsmeaastase vanglakaristuse ja kohustas maksma 1,5 miljardit grivnat (139 miljonit eurot) Naftogazile tekitatud kahju hüvitamiseks.
* Eesti president Toomas Hendrik Ilves tegi oma teise ametiaja esimese välisvisiidi. Ta külastas Läti pealinna Riiat, kus arutas Läti presidendi Andris Bērziņši ja peaministri Valdis Dombrovskisega peamiselt majandus- ja julgeolekupoliitikat.
* Eesti Panga nõukogu valis panga presidendi kandidaadiks Ardo Hanssoni, kes sai salajasel hääletusel viis häält Andres Suti kolme vastu.
* Tartu Ülikooli jõudis kohale USA semiootiku Thomas Sebeoki annetatud raamatukogu.
* Eesti esitas Sulev Keeduse filmi "Kirjad Inglile" võõrkeelse filmi Oscari kandidaadiks. 
* Eesti jalgpallikoondis sai 2012. aasta EM-i valikturniiril oma alagrupis teise koha ja pääses väljalangemismängudele.
* Eestis võeti kasutusele Schengeni ühtne viisainfosüsteem, millega kaasneb viisataotlejatelt sõrmejälgede võtmine.
* Eesti kultuuriminister Rein Lang kuulutas avatuks konkursi Aasta Kodaniku aunimetuse kandidaatide leidmiseks.

## [[12. oktoober]]

* Euroopa Komisjon andis soovituse nimetada Serbia Euroopa Liidu kandidaatriigiks, kuid seadis kõneluste alustamise sõltuvusse Serbia ja Kosovo suhetest. Komisjon tegi ka ettepaneku alustada ühinemisläbirääkimisi Montenegroga. 
* Mehhiko läänerannikut tabas orkaan Jova, mille põhjustatud tulvade ja maalihete tagajärjel hukkus Jalisco osariigis vähemalt kuus inimest.
* Eestis viibis visiidil Norra peaminister Jens Stoltenberg.
* Eesti president Toomas Hendrik Ilves jättis ära kohtumise Eestis visiidil viibiva Ukraina välisministri Kostjantõn Grõštšenkoga, viidates päevakava muudatusele ning ühtlasi avaldades kahtlust sõltumatu kohtupidamise toimimise suhtes Ukrainas. 
* Eesti esimene suursaadik Usbekistanis Simmu Tiik, kes resideerib Moskvas, andis Usbekistani asepeaministrile ja välisministrile Eljer Ganijevile üle oma volikirja.
* Eestis Tallinnas Kopli tänaval Balti Laevaremonditehase territooriumil toimus kolme kannatanuga tööõnnetus sadamakai ääres remondis oleva kaubalaeva Gala pardal.

## [[13. oktoober]]

* Ameerika Ühendriikide kohus mõistis riskifond Galleon Groupi asutajale ja siseinfol põhinevate tehingutega arvatavalt üle 70 miljoni dollari teeninud Raj Rajaratnamile 11 aasta pikkuse vanglakaristuse ja 10 miljoni dollari suuruse trahvi.
* Ameerika Ühendriikides California osariigi väikelinna Seal Beachi ostukeskuse juuksurisalongis sai tulistamises surma kaheksa ja üliraskelt haavata üks inimene.
* Bhutanis Punakhas toimus kuningas Jigme Khesar Namgyal Wangchucki ja Jetsun Pema pulmatseremoonia. 
* Indoneesiale kuuluva Bali saare lähedal leidis aset 6-magnituudine maavärin, mille epitsenter oli umbes 130 km Bali pealinnast Denpasarist edelas. Maavärin purustas hooneid, viga sai vähemalt 50 inimest. 
* Iraagi pealinnas Bagdadis hukkus kahes pommiplahvatuses vähemalt 15 inimest. 
* Läti Seim kiitis teisel lugemisel heaks seaduseelnõu, mis näeb ette riigi ühinemise Euroopa inimõiguste ja põhivabaduste kaitse konventsiooni 13. lisaprotokolliga surmanuhtluse igas olukorras kaotamise kohta.
* Paapua Uus-Guinea põhjaranniku lähedal Lae ja Madangi vahel kukkus alla lennufirmale Airlines PNG kuulunud reisilennuk Bombardier Dash 8. Selle pardal hukkus 20 inimest.
* Prantsusmaa Hautes-Alpesi departemangu nõukogu kinnitas eelnõu, mille kohaselt alustavad ühinemisprotsessi sama departemangu neli valda. Nendeks valdadeks on Agnières-en-Dévoluy, La Cluse, Saint-Disdier ja Saint-Etienne-de-Dévoluy. Ühinemisprotsess lõpeb 1. jaanuaril 2013. Veel pole teatatud uue valla nime.
* Slovakkia parlament kiitis heaks Euroopa finantsstabiilsusfondi muudatused. Ühtlasi jõuti kokkuleppele ennetähtaegsete parlamendivalimiste korraldamises märtsis 2012.
* Eesti valitsus nimetas kaitseväe juhatajaks brigaadikindral Riho Terrase. Tema ametiaeg algab 5. detsembril.
* Eesti president Toomas Hendrik Ilves andis üle 2011. aasta hariduspreemiad, mille pälvisid Viivi Maanso, Andres Talts ja Reet Noorlaid. Presidendi reaalteaduste eripreemia anti Hilja Afanasjevale.

## [[14. oktoober]]

* Belgias algasid umbes 16 kuud pärast parlamendivalimisi koalitsioonikõnelused kuue partei osalusel. Kõnelusi juhib Sotsialistliku Partei liider Elio Di Rupo.
* Botswanas Okavango jõe delta piirkonnas kukkus alla väikelennuk Cessna 208. Hukkusid lennuki pardal viibinud Briti piloot ja seitse Euroopa turisti – kolm rootslast, kolm prantslast ja üks britt. Neli inimest pääses õnnetusest eluga.
* Itaalia peaministri Silvio Berlusconi valitsus võitis häältega 316:301 usaldushääletuse parlamendis.
* Paapua Uus-Guineas leidis aset 6,7-magnituudine maavärin, mille epitsenter asus Lae linnast 100 km ida pool.
* Jeemeni kaitseministeeriumi teatel hukkus Lõuna-Jeemenis Shabwah' provintsis õhurünnakute tagajärjel seitse arvatavat Al-Qā‘idah' mässulist.
* Poola president Bronisław Komorowski teatas, et teeb ettepaneku uue valitsuse moodustamiseks valimised võitnud Kodanikuplatvormi liidrile ja peaministrile Donald Tuskile.
* Prantsusmaa pealinnas Pariisis algas G20 liikmesmaade rahandusministrite kahepäevane kohtumine, kus on kõne all Euroopa majanduskriis.
* Suurbritannia kaitseminister Liam Fox astus tagasi seoses tema sõpra ja nõustajat Adam Werrittyt puudutava rahastusskandaaliga. Uueks kaitseministriks nimetati Philip Hammond. 
* Venemaal Amuuri oblastis Skovorodino rajoonis leidis aset umbes 6-magnituudine maavärin, mille tõttu katkestas Vene naftafirma Transneft ajutiselt naftatarned Hiinasse ja teistesse Aasia riikidesse.
* Saksamaal lasti vette Greenpeace'i uus laev Rainbow Warrior III. 
* Eesti suursaadik Taanis Katrin Kivi andis Taani kuningannale Margrethe II-le üle oma volikirja. 
* Balti Assamblee kuulutas välja aastaauhindade saajad. Kirjandusauhinna sai leedu kirjanik Arvydas Juozaitis, kunstiauhinna läti dirigent Andris Nelsons ja teadusauhinna eesti välispoliitika ekspert Andres Kasekamp. 
* Rahvusvaheline Suusaföderatsioon teatas, et hooajal 2012/2013 maailma karikasarja etappi Otepääl ei peeta.
* Võru maavalitsus andis Grethe Rõõmule üle 2011. aasta Bernard Kangro kirjanduspreemia.

## [[15. oktoober]]

* Haiti parlamendi alamkoda kiitis pärast 14 tundi kestnud debatte heaks peaminister Garry Conille'i 17-liikmelise valitsuskabineti koosseisu. Uus valitsus vannutatakse ametisse 18. oktoobril.
* Soome pealinnas Helsingis toimunud kongressil valisid Põlissoomlased Timo Soini erakonna presidendikandidaadiks 2012. aasta presidendivalimistel. 
*Neljal kontinendil (vähemalt 82 riigis ja 951 linnas, sealhulgas Tallinnas ja Tartus) toimusid protestimeeleavaldused, kus juhiti tähelepanu majanduslikule ebavõrdsusele ja nõuti rohkem demokraatiat.
*Afganistanis Helmandi provintsis langes NATO operatsioonil lahinguülesandeid täites Eesti jalaväekompanii Estcoy-12 kaitseväelane kapral Agris Hutrof, kolm Eesti sõdurit sai haavata.
*Eestis Tallinnas Tallinna Ülikoolis lõppes 13. oktoobril alanud Euroopa Pealinnade Ülikoolide Võrgustiku (UNICA) üldkogu, kus oli arutluse all muu hulgas võrgustikku kuuluvate ülikoolide uus algatus – mõõta ning suurendada ülikoolide rolli riikide säästlikus ja jätkusuutlikus arengus.

## [[16. oktoober]]

* Ameerika Ühendriikide president Barack Obama avas Washingtonis National Mallil Martin Luther Kingi mälestusmärgi.
* Liibüa kodusõda: Liibüa Rahvusliku Üleminekunõukogu väed teatasid, et alustasid järjekordset rünnakut diktaator Mu‘ammar al-Qadhdhāfī pooldajate valduses olevale Banī Walīdi linnale. Hilisõhtul suutsid üleminekunõukogu väed linna sisse tungida.
* Lätis Mālpilsi piirkonnas Upmalasis varises arvatavalt gaasiplahvatuse tagajärjel kokku kolmekorruseline telliskivimaja; viis inimest hukkus ja vähemalt seitse sai vigastada. 
* Mehhiko armee vabastas Coahuila osariigis Piedras Negrase linnas riigi eri piirkondades narkokartelli Los Zetas poolt röövitud ja orjatööle sunnitud 61 meest.
* Prantsusmaa Sotsialistliku Partei presidendikandidaadiks valiti François Hollande.
* Soomes Ahvenamaal toimusid parlamendivalimised. Enim hääli kogusid Ahvenamaa Keskerakond (23,6% häältest), Ahvenamaa Liberaalid (20,2%) ja Ahvenamaa Sotsiaaldemokraadid (18,6%). Valimisaktiivsus oli 66,6%.
* Türgi peaminister Recep Tayyip Erdoğan teatas, et külmutab igasuguse dialoogi Euroopa Liiduga kui Küprose Vabariigist peaks juulis 2012 saama Euroopa Liidu eesistuja.
* Tallinna Muusikakeskkooli noortekoor Ingrid Kõrvitsa juhtimisel võitis Suurbritannias Salfordis peetud Euroraadio koorikonkursil "Let the Peoples Sing" laste- ja noortekooride kategoorias esikoha.

## [[17. oktoober]]

* Ameerika Ühendriikides New Mexicos Las Crucese lähedal avati Richard Bransoni kosmoseturismifirma Virgin Galactic kosmosekeskus Spaceport America.
* Jordaanias astus tagasi peaminister Ma‘rūf al-Bakhīt. Kuningas ‘Abd Allāh II nimetas samal päeval uueks valitsusjuhiks ‘Awn Shawkat al-Khaşāwnahi.
* Lätis kukkusid läbi seimi esimehe valimised, kui ainsa kandidaadina sellele ametikohale esitatud Valdis Zatlers ei kogunud kahes valimisvoorus parlamendiliikmete seas vajalikku toetust.
* Madagaskaril astus tagasi peaminister Albert Camille Vitali valitsuskabinet. 
* Türgi välisminister Ahmet Davutoğlu võttis Ankaras esmakordselt ametlikult vastu Süüria opositsioonijõudusid ühendava Süüria Riiginõukogu esindajad. 
* Eesti president Toomas Hendrik Ilves viibis oma teise ametiaja esimesel töövisiidil, mis toimus Soome pealinna Helsingisse.

## [[18. oktoober]]

* Ameerika Ühendriikide riigisekretär Hillary Clinton saabus üllatusvisiidile Liibüasse.
* Bookeri auhinna saajaks kuulutati Suurbritannia kirjanik Julian Barnes romaani "The Sense of an Ending" eest. 
* Haitil astus ametisse peaminister Garry Conille'i valitsuskabinet.
* Läti Seim valis kolmandas hääletusvoorus tulemusega 51:44 parlamendi esimeheks Solvita Āboltiņa, kes juhtis ka parlamendi eelmist koosseisu.
* Palestiina islamistlik liikumine Ḩamās vabastas viis aastat vangistuses hoitud Iisraeli sõduri Gilad Shaliti. Samal päeval toimetati Shalit Gaza tsoonist Egiptuse kaudu tagasi Iisraeli.
* Venemaa ja seitsme endise NSV Liidu liiduvabariigi – Armeenia, Kasahstani, Kõrgõzstani, Moldova, Tadžikistani, Ukraina ja Valgevene – riigipead allkirjastasid Peterburis lepingu vabakaubandusala moodustamiseks.
* Eesti president Toomas Hendrik Ilves viibis töövisiidil Brüsselis.
* Eestis alustasid kolmepäevast visiiti Moldova peaminister Vladimir Filat, välisminister Iurie Leancă ja kaitseminister Vitalie Marinuţa.
* Eesti välisminister Urmas Paet alustas kahepäevast visiiti Gruusias.
* Eesti haridus- ja teadusminister Jaak Aaviksoo viibis ühepäevasel visiidil Soomes, kus kohtus Soome haridusministri Henna Virkkuneniga.
* Eesti majandus- ja kommunikatsiooniminister Juhan Parts alustas Pariisis läbirääkimisi Eesti liitumiseks Rahvusvahelise Energiaagentuuriga.
* Eestis valiti Vene Teatri nõukogu uueks esimeheks XII Riigikogu liige Andrei Korobeinik.
* Tallinna Tehnikaülikooli aulas andsid Rootsi Eksportnõukogu, Rootsi saatkonna ja Swedbanki esindajad üle Rootsi äriauhinnad. Aasta noorettevõtja auhinna sai moelooja Lilli Jahilo, kõige jätkusuutlikuma ettevõtte auhinna Põltsamaa Felix ja sotsiaalse vastutustundlikkuse auhinna Eesti Energia ettevõtlusprogramm Entrum.

## [[19. oktoober]]

* Kreekas algas ametiühingute eestvedamisel üleriigiline 48-tunnine üldstreik, mida peetakse viimase kahe aasta ulatuslikuimaks tööseisakuks.
* Leedus astus ametist tagasi riigi peaprokurör Darius Valys, kelle juhitud sõiduauto põhjustas sama päeva hommikul Vilniuses liiklusõnnetuse.
* Läti president Andris Bērziņš tegi uue valitsuse moodustamise ülesandeks ka seni peaministri ametit pidanud erakonna Ühtsus esindajale Valdis Dombrovskisele.
* Poola lõunaosas Chybie külas juures sõitis teelt välja Viini–Varssavi kiirrong Sobieski. Ükski rongis viibinud reisijatest raskelt vigastada ei saanud.
* Prantsusmaa alustas oma vägede väljaviimist Afganistanist. Esmalt pöördus koju tagasi 200 sõdurit 4000-mehelisest kontingendist.
* Suurbritannia kuninganna ja ühtlasi Austraalia riigipea Elizabeth II alustas 11-päevast visiiti Austraalias.
* Tšiili pealinnas Santiagos puhkesid taas kooli- ja üliõpilaste rahutused, millel nõutakse valitsuselt üleüldise tasuta hariduse sisseviimiste.
* Türgi Hakkari provintsis toimunud kurdi mässuliste rünnakutes hukkus öösel 24 ja sai vigastada veel 18 Türgi sõdurit. Rünnakutele järgnenud Türgi armee vasturünnakud ulatusid ka Iraagi territooriumile ja nende käigus hukkus vähemalt 15 kurdi võitlejat.
* Venemaal Rostovis Doni ääres mõistis kohus Gruusia kasuks spioneerimises süüdi Venemaa armee endise vanemleitnandi David Alijevi ja tema ema Irina Alijeva. Alijev määrati karistust kandma kümneks aastaks range režiimiga kolooniasse, tema ema kaheksaks aastaks tavarežiimiga kolooniasse. 
* Eestis algas üleriigiline noorsootöö nädal.
* Eesti kaitseminister Mart Laar ja Moldova kaitseminister Vitalie Marinuţa allkirjastasid Tallinnas kahe riigi vahelise kaitsekoostöö raamlepingu.
* Tallinna linnavalitsus võttis vastu "Tallinna linna munitsipaalsaunade programmi", mille eesmärk on munitsipaalsaunade võrgu laiendamine ja saunateenuste kvaliteedi tõstmine.

## [[20. oktoober]]

* Ameerika Ühendriikide riigisekretär Hillary Clinton alustas ametlikku visiiti Pakistanis, et pidada kõnelusi Ţālebāni-vastase võitluse intensiivistamiseks Pakistani põhjaosas.
* Baskide vasakpoolne relvarühmitus Euskadi ta Askatasuna teatas relvastatud võitluse lõpetamisest Hispaania ja Prantsusmaa valitsuste vastu.
* Kreeka parlament võttis vaatamata kaks päeva kestnud üldstreigile ja vägivaldsetele meeleavaldustele vastu täiendava kärbete ja säästumeetmete paketi.
* Liibüa kodusõda: Liibüa Rahvusliku Üleminekunõukogu väed tabasid ja tapsid vallutatud Surti linnas endise riigipea, kolonel Mu‘ammar al-Qadhdhāfī. Lisaks tapeti ka üks tema poegadest, riikliku julgeoleku nõunik Mu‘tasim al-Qadhdhāfī.
* Eesti suursaadik Bulgaarias Toomas Kukk andis Sofias president Georgi Pǎrvanovile üle oma volikirjad.
* Eestis Põlvas toimunud kohtuistungil mõistis Tartu Maakohus õigeks kelmuses ja kindlustuskelmuse katses süüdistatud Harju Maakohtu kohtuniku Leo Kunmani.

## [[21. oktoober]]

* Ameerika Ühendriikide president Barack Obama teatas, et kõik Ameerika Ühendriikide väed viiakse Iraagist välja 2011. aasta lõpuks.
* Ameerika Ühendriikides astus ametisse majandusminister John Bryson.
* Austraalias astus tagasi Lõuna-Austraalia osariigi peaminister Mike Rann. Samal päeval vannutati uue peaministrina ametisse Jay Weatherill.
* Läti rahvusliku lennufirma airBaltic uueks juhatuse esimeheks nimetati Ungari lennufirma Malév endine tegevjuht Martin Gauss.
* ÜRO Julgeolekunõukogu uuteks ajutisteks liikmeteks valiti Pakistan, Guatemala, Maroko ja Togo.
* Eestit külastas Soome parlamendi Eduskunta esimees Eero Heinäluoma, kes kohtus siin XII Riigikogu esimehe Ene Ergmaga.
* Tallinna Teaduspargis Tehnopolis pandi nurgakivi uuele mehhatroonikahoonele. Üritusel osales tervituskõnega ka majandus- ja kommunikatsiooniminister Juhan Parts.

## [[22. oktoober]]

* Ameerika Ühendriikides suri Saudi Araabia kroonprints, esimene asepeaminister ja kaitseminister Sultan ibn ‘Abd al-‘Azīz Āl Sa‘ūd.
* Ameerika Ühendriikide Louisiana osariigis toimusid kuberneri valimised, mille võitis 65,8% valijate toetusega ametis olev kuberner Bobby Jindal.
* Belgia pealinnas Brüsselis algas Euroopa Ülemkogu ja Euroopa Liidu rahandusministrite kahepäevane kohtumine euroala riigivõlakriisile lahenduste leidmiseks.
* Rootsis Oskarshamni tuumajaamas puhkes õhtul väike tulekahju, mille tõttu lülitati välja üks tuumajaama reaktoritest. Põleng kustutati kiiresti ja radiatsiooniohtu väidetavalt ei tekkinud.
* Soomes valis Rahvuslik Koonderakond oma presidendikandidaadiks Sauli Niinistö.
* Eestis otsustas Isamaa ja Res Publica Liidu volikogu, et erakonna uue esimehe valimiseks korraldatav suurkogu toimub 28. jaanuaril 2012.
* Pärnu Endla teater tähistas 100. aastapäeva.

## [[23. oktoober]]

* Alžeeria lääneosas Tindoufi linna lähistel asuvast Rabuni põgenikelaagrist rööviti öösel kolm abitöötajat, kellest kaks olit pärit Hispaaniast ja üks Itaaliast.
* Argentinas toimusid presidendi- ja parlamendivalimised. Presidendivalimised võitis 53,9% häältega ametis olev riigipea Cristina Fernández de Kirchner.
* Bulgaarias toimusid presidendivalimised. Valimiste esimeses voorus kogus paremtsentrist Rosen Plevneliev 42,8% häältest ja sotsialist Ivajlo Kalfin 30,5% häältest. Mõlemad kandidaadid läksid edasi valimiste teise vooru, mis leiab aset 30. oktoobril.
* Jamaical astus tagasi peaminister Bruce Golding. Samal päeval vannutati uueks peaministriks Andrew Holness.
* Liibüas Banghāzī linnas kuulutas Rahvuslik Üleminekunõukogu Liibüa vabastatuks ja Liibüa kodusõja lõppenuks.
* Lätis Ādaži polügoonil toimunud õppustel sai 9 Läti kaitseväelast vigastada. Õnnetuse põhjuseid esialgu ei avaldatud.
* Šveitsis toimusid parlamendivalimised. Edukaim oli Šveitsi Rahvapartei, mis kogus 25,3% häältest ja sai 200-liikmelises parlamendis 55 kohta. Teiseks tuli Šveitsi Sotsiaaldemokraatlik Partei, mis kogus 17,6% antud häältest ja sai 45 parlamendikohta. 
* Tuneesias toimusid parlamendivalimised.
* Vani maavärin: Türgi idaosa tabas kell 13.41 kohaliku aja järgi 7,2-palline maavärin, mille epitsenter asus 16 kilomeetri kaugusel Vani linnast. Maavärin tõi kaasa purustusi ja inimohvreid, hukkunuid oli kokku vähemalt 523 inimest ja veel 1352 inimest sai vigastada.
* Eesti president Toomas Hendrik Ilves alustas 26. oktoobrini kestvat töövisiiti Taanis.
* Eestis Lääne maakonnas Roosta Puhkekülas algasid 28. oktoobrini kestvad XXV Kõrgemad Riigikaitsekursused.

## [[24. oktoober]]

* Ameerika Ühendriigid teatasid, et kutsusid nädalavahetusel turvalisuskaalutlustel koju tagasi oma suursaadiku Süürias Robert Fordi, kes oli ülestõusnuid toetavate avaldustega esile kutsunud Süüria võimude pahameele.
* Filipiinide armee alustas pärast kolmeaastast pausi õhurünnakuid muslimi separatistide tugipunktidele Mindanao saare Zamboanga piirkonnas.
* Keenia pealinnas Nairobis toimus kaks pommiplahvatust. Esimene neist toimus ühes linna baaridest ja vigastas 12 inimest. Teine leidis aset hiljem samal päeval bussipeatuses ja tappis ühe inimese. Plahvatuste korraldamises kahtlustatakse Somaalia islamiste.
* Lõuna-Aafrika Vabariigi president Jacob Zuma vabastas ametist kooperatiivide ministri Sicelo Shiceka ja riiklike projektide ministri Gwen Mahlangu-Nkabinde ning peatas riigi politseiülema Bheki Cele volitused, lähtudes kõigi kolme vastu esitatud korruptsioonisüüdistustest.
* Suurbritannia parlamendi alamkojas kukkus läbi ettepanek korraldada Suurbritannia Euroopa Liidu liikmesuse küsimuses rahvahääletus. Ettepaneku poolt hääletas 111 liiget, peamiselt Konservatiivse Partei liikmed, vastu oli 483 parlamendiliiget.
* Rahvusvaheline ühendus WikiLeaks teatas, et peatab rahaliste probleemide tõttu salajaste dokumentide avaldamise ja keskendub lähemas tulevikus raha kogumisele oma tegevuse jätkamiseks.

## [[25. oktoober]]

* Ameerika Ühendriikides avalikustas Vabariikliku Partei presidendikandidaadiks pürgiv Texase osariigi kuberner Rick Perry oma maksureformi kava, mis näeb ette 20-protsendilise maksumääraga proportsionaalse tulumaksu kehtestamise.
* Liibüas maeti koidikul salajasse asukohta kõrbes riigi endise diktaatori Mu‘ammar al-Qadhdhāfī ja tema poja Mu‘tasim al-Qadhdhāfī surnukehad, mis eelneval neljal päeval olid rahvale vaatamiseks välja pandud Mişrātah' linna külmhoonesse.
* Läti Seim kinnitas häältega 57:38 ametisse peaminister Valdis Dombrovskise kolmanda valitsuse.
* Prantsusmaal Pariisis algas UNESCO 36. peakonverents. Eesti delegatsiooni konverentsil juhib Eesti suursaadik UNESCO juures Marten Kokk.
* Rumeenia endine kuningas Mihai I pidas esimest korda pärast troonist loobumist 1947. aastal Rumeenia parlamendis kõne. Kuninga kõne oli seotud tema 90. sünnipäeva pidustustega.
* Eestis Riigikogu konverentsisaalis toimus konverents "Aasta põllumees 2011", kus anti üle ka käesoleva aasta parima põllumehe aunimetus. Viimase pälvis OÜ Männiku Piim omanik Avo Samarüütel.
* Tallinnas Toompeal toimus umbes 1000 osavõtjaga haridustöötajate meeleavaldus, millel osalenud nõudsid valitsuselt õpetajate palgatõusu.

## [[26. oktoober]]

* Ameerika Ühendriikide lennukitootja Boeing uus reisilennuk Boeing 787 sooritas oma esimese liinilennu marsruudil Tōkyōst Hongkongi. Lendu opereeris Jaapani lennufirma All Nippon Airlines.
* Argentinas mõistis kohus eluaegse vanglakaristuse mereväeohvitser Alfredo Astizile, kes kuulas üle, piinas ja mõrvas poliitilisi teisitimõtlejaid sõjaväelise diktatuuri ajal 1976–1983 Buenos Airese merekoolis tegutsenud vanglas. Astizi hüüdnimi oli "blond surmaingel". 
* Belgia pealinnas Brüsselis toimunud euroala riigipeade ja valitsusjuhtide tippkohtumisel töötati välja plaan Euroopa riigivõlakriisi lahendamiseks, mis näeb ette järgmised meetmed:
** Euroopa finantsstabiilsuse mehhanismi mahtu suurendatakse 1 triljoni euroni.
** Euroopa pangad nõustuvad kustutama 50% nende käes olevatest Kreeka riigivõlakirjadest.
** Euroopa pangad peavad ennast rekapitaliseerima ja leidma juuniks 2012 kokku 106 miljardit eurot lisakapitali.
* Brasiilias astus tagasi korruptsioonis süüdistatav spordiminister Orlando Silva. Temast sai juba viies Brasiilia minister, kes on 2011. aastal eetilistel põhjustel ameti maha pannud.
* Liibüa Rahvusliku Üleminekunõukogu esimees Muşţafá ‘Abd al-Jalīl teatas, et palus NATO-l pikendada sõjalist missiooni Liibüas kuni 2011. aasta lõpuni.
* Prantsusmaa autotootja PSA Peugeot Citroën avalikustas kava koondada kasumlikkuse parandamise nimel 2012. aastal 6000 töökohta, millest loodetakse kokkuhoidu summas 800 miljonit eurot.
* Serbia politsei teatas, et sai riigi pealinnas Belgradis kätte kaks 2008. aastal Šveitsis toimunud näituselt varastatud Pablo Picasso õlimaali.
* Eestis Viljandis toimus ideelaat "Elu koolis koos Tiigriga!", kus arutati loovuse ja infotehnoloogia ühendamisega seotud küsimusi.

## [[27. oktoober]]

* Euroopa Parlament kuulutas Sahharovi auhinna saajateks Egiptuse opositsiooniliikumise aktivisti Asmā‘ Maḩfūz̧i, Liibüa dissidendi Aḩmad as-Sanūsī, Süüria advokaadi Razān Zaytūnah' ja karikaturisti ‘Alī Farzāti ning postuumselt end süüdanud Tuneesia protestija Muḩammad al-Bū‘azīzī.
* Iirimaal toimusid presidendivalimised, mille võitis Tööpartei kandidaat Michael D. Higgins. Valimistel osales 56,1% hääleõiguslikust elanikkonnast ja lõpptulemusena sai Higgins 56,8% antud häältest.
* Soome pealinnas Helsingis algas kolm päeva kestev raamatumess, mille teema-maaks on seekord Eesti. Riiklikul tasandil esindavad Eestit raamatumessil teiste seas president Toomas Hendrik Ilves, Riigikogu aseesimees Laine Randjärv, välisminister Urmas Paet, kultuuriminister Rein Lang ja kaitseminister Mart Laar.
* Prantsusmaa president Nicolas Sarkozy möönis avalikus teleintervjuus, et Kreeka lubamine euroalasse oli eksimus.
* Saudi Araabias nimetati uueks kroonprintsiks ja esimeseks asepeaministriks riigi siseminister, 78-aastane prints Nāyif ibn ‘Abd al-‘Azīz Āl Sa‘ūd.
* Suurbritannia peaminister David Cameron kritiseeris Euroopa Liidu katseid reguleerida üha enam Londonis tegutsevate finantsasutuste tegevust ja teatas, et Suurbritannial tuleb ennast Euroopa Liidu direktiivide eest kaitsta.
* Tai võimud kuulutasid pealinnas Bangkokis välja viiepäevase töövaba perioodi, et võimaldada tuhandetel linnaelanikel evakueeruda pealinna tabanud ulatuslike üleujutuste eest.
* Tuneesia keskosas Sīdī Bū Zaydi linnas toimusid sadade osavõtjatega meeleavaldused, millel protesteeriti ühe parlamendivalimistel osalenud partei mandaatide tühistamise vastu kuues valimisringkonnas. Vägivaldseks muutunud meeleavaldused põhjustasid kokkupõrkeid politseiga.
* ÜRO Julgeolekunõukogu otsustas lõpetada NATO sõjalise missiooni Liibüas alates 31. oktoobrist.
* Eestit külastas Saksamaa Saksi liidumaa parlamendi delegatsioon, kes kohtus ka Riigikogu esimehe Ene Ergmaga.
* Eesti esimene suursaadik Kõrgõzstanis Jaan Hein andis Biškekis president Roza Otunbajevale üle oma volikirjad.
* Eestis Tallinnas algas Eesti NATO Ühingu eestvedamisel kolmepäevane noortefoorum "Hea kodanik".

## [[28. oktoober]]

* Austraalias Perthis algas Rahvaste Ühenduse tippkohtumine, mille avas Suurbritannia kuninganna Elizabeth II. Kohtumisel kiideti heaks muudatused Suurbritannia troonipäriluskorras: troonipärimisjärjekord muudeti sooneutraalseks ja kaotati keeld, mille kohaselt ei tohtinud monarh abielluda katoliiklasega.
* Bosnia ja Hertsegoviina pealinnas Sarajevos Ameerika Ühendriikide saatkonna ees toimus tulistamine, milles sai haavata vähemalt üks saatkonna turvamees. Esialgsetel andmetel sai politsei tulistaja elusalt kätte.
* Horvaatia pealinnas Zagrebis algama pidanud kohtuprotsess korruptsioonis süüdistatava ekspeaministri Ivo Sanaderi üle lükati kohtualuse halva tervise tõttu edasi.
* Rootsi autotootja Saab Automobile allkirjastas vastastikuse mõistmise memorandumi Hiina firmadega Pang Da ja Youngman, alustades protsessi pankrotiohus autotootja omandamiseks nende kahe firma poolt. Tehingu väärtus on 100 miljonit eurot.
* Somaalia territooriumil opereerivad Keenia väeüksused pidasid oma esimese lahingu islamistliku rühmituse Ash-Shabāb võitlejatega. 
* Venemaa pealinnas Moskvas taasavati pärast kuus aastat kestnud renoveerimist Moskva Suur Teater. Teatri avamisel pidas kõne Venemaa Föderatsiooni president Dmitri Medvedev.

## [[29. oktoober]]

* Afganistani pealinnas Kabulis korraldas enesetaputerrorist pommirünnaku välisriikide sõdureid vedanud bussile. Surma sai 13 Ameerika Ühendriikide sõdurit. Vastutuse rünnaku eest võttis islamiliikumine Ţālebān.
* Ameerika Ühendriikide idarannikut tabas tugev ja varajane lumetorm, mitmel pool New Jersey ja Massachusettsi osariikides sadas maha isegi 40 cm lund. 2,2 miljonit inimest idarannikul Marylandist kuni Massachusettsini jäid ilma elektrivarustuseta.
* Austraalia lennufirma Qantas peatas töövaidluse tõttu ametiühingutega kõik kodumaised ja rahvusvahelised lennud. Lennugraafik taastati 31. oktoobri pärastlõunal.
* Fääri saartel toimusid parlamendivalimised. Valimistel olid edukaimad parempoolsed erakonnad Sambandsflokkurin (24,7% häältest ja 8 kohta parlamendis) ja Fólkaflokkurin (22,5% häältest ja 8 kohta parlamendis). Valimisaktiivsus oli 86,6%.
* Lõuna-Sudaanis ründasid mässulise relvarühmituse Lõuna-Sudaani Vabastusarmee võitlejad Mayomi linna. Lõuna-Sudaani armee andmetel hukkus rünnakus 75 inimest, nende seas 50 mässulist.
* Prantsusmaal algas lennuteenindajate viiepäevane streik, mis sundis lennufirmat Air France tühistama umbes ühe viiendiku oma lendudest.
* Türgi kaguosas Bingoli linnas toimus valitseva Õigluse ja Arengu Partei kohaliku peakorteri lähistel naissoost enesetaputerroristi korraldatud pommirünnak. Hukkus vähemalt 2 ja sai vigastada vähemalt 10 inimest.
* Eestis Lennart Meri Tallinna lennujaamas ilmnesid kahel peamisel kütusetankijal Eesti Aviokütuse Teenuste AS ja Naftelf Eesti probleemid lennukikütuse sertifitseerimisega, mistõttu katkes lennukite kütusega varustamine. See tõi omakorda kaasa olulised häired lennugraafikus.
* Eesti XII Riigikogu väliskomisjoni delegatsioon eesotsas komisjoni esimehe Marko Mihkelsoniga alustas kuni 6. novembrini kestvat töövisiiti Jaapanisse ja Lõuna-Koreasse.

## [[30. oktoober]]

* Bulgaarias toimus presidendivalimiste teine voor. Presidendiks valiti paremtsentrist Rosen Plevneliev, kes sai 55,3% antud häältest.
* Colombias valiti pealinna Bogotá linnapeaks minevikus vasakpoolsesse relvarühmitusse M-19 kuulunud Gustavo Petro.
* Kõrgõzstanis toimusid presidendivalimised. Valimised võitis senine peaminister ja Kõrgõzstani Sotsiaaldemokraatliku Partei esimees Almazbek Atambajev, kes kogus 63,2% valijate toetuse.
* Suurbritannia peaminister David Cameron teatas telekanalile BBC One antud intervjuus, et tema valitsus kavatseb peatada humanitaarabi andmise riikidele, mis ei ole oma seadusandluses dekriminaliseerinud homoseksuaalset käitumist.
* Suurbritannia lennufirma Flybe alustas lende liinil Helsingi–Tartu.
* Eesti XII Riigikogu riigikaitsekomisjoni delegatsioon eesotsas komisjoni esimehe Mati Raidmaga alustas kuni 4. novembrini kestvaid visiite Moldovasse, Ukrainasse ja Gruusiasse.

## [[31. oktoober]]

* NATO lõpetas oma sõjalise missiooni Liibüas.
* ÜRO hinnangutel ületas maailma rahvaarv 7 miljardi inimese piiri.
* Baltimaades hakkas levima Venemaa telekanal STS. Telekanali õigusi regioonis esindab firma Viasat Broadcasting.
* Liibüa Rahvuslik Üleminekunõukogu nimetas ajutiseks peaministriks ‘Abd ar-Raḩīm al-Kībi.
* Palestiina võeti häältega 107:14 vastu UNESCO täisliikmeks. Ameerika Ühendriigid, kes olid selle otsuse vastu, lubasid reaktsioonina kärpida oluliselt UNESCO-le eraldatavaid summasid. Eesti hääletusel ei osalenud.
* Eestis viibis ametlikul visiidil Läti välisminister Edgars Rinkēvičs, kes kohtus visiidi raames president Toomas Hendrik Ilvese ja välisminister Urmas Paetiga.
* Eesti president Toomas Hendrik Ilves alustas Suurbritannia välisministri William Hague'i kutsel visiiti Londonis, et osaleda seal toimuval kolmepäevasel e-lahenduste ja küberjulgeoleku konverentsil.
* Eesti peaminister Andrus Ansip osales Kopenhaagenis toimunud Põhja- ja Baltimaade peaministrite nõupidamisel.
* Eesti Suusaliidu juhatus otsustas seoses Andrus Veerpalu dopinguskandaaliga ametist vabastada liidu peasekretäri Jüri Järve, kes oli esitanud ise lahkumisavalduse, ja peatada murdmaasuusatamise koondise peatreeneri Mati Alaveri volitused. Kokku otsustati kutsuda Suusaliidu erakorraline üldkogu, mis toimub 26. novembril.